Неразделки

Неразделките (Agapornis), (от гръцки: αγάπη, agape, любов; όρνις, ornis, птица) са род птици, включващи девет вида. Те са социализирани малки папагали. Осем от видовете са от африканския континент, а сивата неразделка е от Мадагаскар.
Името Неразделки идва заради тяхната силна моногамна връзка, както и от факта, че прекарват огромна част от живота си сгушени един в друг. Това е рефлектирало върху името им на различните езици – на немски – „die Unzertrennlichen“, на френски – „les inséparables“. Всички означават „неразделими“.
Неразделките живеят на малки ята, основната им храна са плодове, зеленчуци, някои треви и семена. Планинската неразделка освен това яде и насекоми, както и смокини. Кафявоглавата неразделка има вродена потребност да консумира някои диви видове смокиня, което ги прави изключително трудни за отглеждане в плен.
Някои от видовете неразделки са най-популярните домашни любимци, а някои от мутациите са развъждат селективно в птицевъдството. Средната продължителност на живота им е 10 – 15 години.
Неразделките варират по дължина от 13 до 17 cm и по тегло от 40 до 60 грама. Те са едно от най-малките папагали в света, характеризират се с набито тяло, къса тъпа опашка и сравнително голям клюн за големината си. Дивите неразделки са оцветени в повечето случаи в зелено и различни цветове в горната част на тялото си в зависимост от вида, към който спадат. Фишеровите неразделки, кафявоглавите, масковите имат бял пръстен около очите си. Има полов диморфизъм при планинската неразделка, мадагаскарската и розовогушата. Съществуват много мутации, които са познати в птицевъдството.
Освен другите си странности, неразделките имат и още една. През размножителния период фините разклонения на ветрилата на перата им се разрошват допълнително и птиците използват това за да вмъкнат сред перата по опашката или в основата на крилата си някоя подходяща сламчица. Така вместо с човката си, те я пренасят до гнездото с перата си. Някои учени дори наричат подобно оперение „транспортно“
Родът на неразделката се състои от девет вида, от които четири имат подвидове, а другите пет нямат. Осем от тях са с произход от континентална Африка, а Мадагаскарската неразделка е родом от Мадагаскар. В дивата природа различните видове са отделени географски.
Видове и подвидове:
Диви популации от Фишерови и маскови неразделки живеят в градовете на Източна Африка. Днес може да наблюдаваме хибриди на двата вида. Хибридите имат червено-кафяво по главата и оранжево на горната част на гърдите, всичко останало наподобява чертите на маскова неразделка.
Освен заради миловидната си външност, неразделките са любими кафезни птици и заради забавното си дружелюбно поведение между мъжките и женските. Възрастните птици в гнездовия период пренасят гнездостроителни материали (сламки, листа и др.), които закрепват поперата на гърба си.
Неразделките имат потенциала да станат чудесни домашни любимци, за тези, които има търпението, мястото и времето за тях. Това се отнася за всички видове папагали. Могат да формират дългосрочни отношения с хората, заради склонността си да се обвързват.
Ако им се осигури адекватно пространство, стимулираща среда, подходящо хранене, неразделките могат лесно да станат чудесна компания за вас. Обичат да се гушват в любимите си хора и да ги чистят с клюн.
Както при всички домашни любимци е добре да се уверите когато купувате папагал, че е от развъдник, а не хванат в дивата природа. Освен от етична гледна точка, папагали хванати диви има голям шанс да се разболеят и умрат в плен. Ръчно хранените неразделки стават отлични домашни любимци. Могат да се привържат много към хората, дори могат да кацнат на пръста или рамото ви, ако са предразположени. Неразделките рядко говорят, но могат да се научат да издават човешки звуци, когато са учени от малки. Неразделките издават понякога наистина високи звуци.
Неразделките се нуждаят от подходяща по размер клетка или волиера. Препоръчителното пространство за една птица е 1 м×1 м×1 м. Имат нужда от много играчки като върбови клонки, люлки, тунели, кубчета и други неща за дъвчене и игра. Липсата на играчки и социална стимулация може да доведе до скука, стрес, физиологични и поведенчески проблеми (нервност, агресия, депресия, самота). Неразделките са изключително социални птици и биха се насладили на няколко часа на ден с вас. Без това взаимодействие, ежедневни упражнения, голяма клетка/волиера и много играчки, може да доведе до оскубване на перата, което трудно се лекува, както и поведенчески проблеми. Те са интелигентни и имат нужда, човекът, който ги отглежда да им обръща много внимание. Обичат да се къпят ежедневно.
Ако искате неразделката да се развива добре, трябва да и осигурите разнообразна храна като плодове (сладка царевица, ябълка, нар, ягоди, и др.), зеленчуци (броколи, моркови и др.) и семена (микс от 14 различни семена е препоръчителен). Като храна за всеки ден се препоръчва микса от семена, който се продава по магазините за домашни любимци, стига да не съдържат много мазнини. На малките папагали трябва да се предлага голямо разнообразие от храна. В домашни условия може да им се дава варен ориз в малки количества. За разлика от много птици, не е добре да се дава пясък на неразделките. Пясъкът е за птици. които не си белят семената, когато ги ядат.
Неразделките са много гласовити птици, които издават високи проницателни звуци. Някои вдигат шум през целия ден, особено в сутрешните часове.
Много са активни и обичат да дъвчат всякакви неща. Когато летят в домашна среда е добре да ги наблюдавате да не дъвчат мебели, цветя, кабели или други опасни за тях предмети. Опитайте се да поставите пресни клончете върба или дъб на любимо място (примерно върху слънчевото петно в клетката), за да задоволите този техен природен инстинкт.
Неразделки от различни видове могат да бъдат двойка, но имат стерилно хибридно поколение. Малките показват навиците и на двамата родители. Препоръчително е на едно място да се държат представители на само един и същ вид.
Доминирането е заложено в природата на неразделките, затова те трябва да се наблюдават при взаимодействието им с други видове животни (котка, куче, малки бозайници или други видове птици). Неразделките могат да са агресивни към други видове птици, без да вземат предвид тяхната големина. Ръчно хранените неразделки обикновено не са страхливи и могат да бъдат по-враждебни от другите. Неразделките при взаимодействие си с други папагали (врабчови, вълнисти папагали, дори по-умните Корели) нахапват пръстите на краката им. Не бива да се отглеждат заедно с други птици.